Zväz diabetikov Slovenska informuje

Vážení pacienti, milí priatelia, vážení čitatelia,

Počas uplynulého roka sa ZDS usiloval o vyriešenie problému zabezpečenia dobrej liečby detských a mladých diabetikov typu 1.

Vieme, že ekonomická kríza vrcholí a je žiaduce stanoviť si priority. Čo by malo byť našou prioritou? V prvom rade by nám malo záležať na zdraví nás a našich blízkych.

Aj keď deti s cukrovkou nie sú zdravé, musíme sa o nich starať tak, aby ich život nebol len sledovaním zdravotného stavu, ale aby sa dokázali zo života radovať, užívať si ho a aby liečbu ochorenia nebola pre nich prekážkou a záťažou v ich živote. Samozrejmosťou by mala byť čo najlepšia a hlavne dostupná starostlivosť, spočívajúca vo využívaní súčasných možností kvalitnej liečby.

Tieto fakty a úvahy viedli vedenie ZDS k napísaniu listu MZ SR, v ktorom boli opísané problémy, vyskytujúce sa v rodinách s diabetickými deťmi. Finančne náročnejšia liečba zákonite narúša rodinný rozpočet, lebo rodič sa snaží dať dieťaťu to najlepšie a najkvalitnejšie.

Stretnutia na pôde MZ SR boli náročné, ale stretli sa s pochopením a ústretovým hľadaním vyhovujúceho riešenia situácie. Ministerstvo z vlastného podnetu 13. júna 2013 vypísalo konanie, následne sa 24. júna 2013 stretla komisia, ktorá rozhodovala o možnostiach liečby detských diabetikov, tehotných a dojčiacich matiek.

Predseda Slovenskej diabetologickej spoločnosti doc. MUDr. Emil Martinka, PhD. obhajoval stanovisko zástupcov odbornej skupiny. Po odbornej aj ľudskej argumentácii sa komisia rozhodla vyhovieť navrhnutej požiadavke, že inzulínová liečba u detských diabetikov a mladistvých do 18 rokov bude bez doplatkov. Pre lepšiu kompenzáciu tehotných a dojčiacich diabetičiek aj liečba krátko účinkujúcimi inzulínovými analógmi bude bez doplatkov.

Vážení diabetici, toto považujeme za jeden z veľkých úspechov, ktorý sa vďaka nášmu neoblomnému úsiliu a komunikácii s Ministerstvom zdravotníctva Slovenskej republiky podarilo doviesť do víťazného konca. Teší nás pochopenie a ľudský prístup pracovníkov MZ SR.

Rozhodnutie, že aj liečba inzulínovými analógmi (doposiaľ boli len humánne inzulíny bez doplatkov) pre deti a mladistvých bude bez doplatkov, nadobúda účinnosť 1. októbra 2013. K tomuto termínu bude bez doplatkov aj liečba krátko účinkujúcimi analógmi pre tehotné a dojčiace matky.

Ing. Mgr. Jozef Borovka, prezident ZDS